Lige nu går en masse nordjyder ind ad indgangen til det lokale valgsted med stemmesedlen i hånden. Det er også tilfældet ved Kaas Forsamlings- og Kulturhus, som er beliggende i Jammerbugt Kommune. Onsdag er nemlig dagen, hvor det helt store spørgsmål står soleklart. Skal forsvarsforbeholdet afskaffes eller ej? Da der i december 2015 skulle stemmes om, hvorvidt retsforbeholdet skulle afskaffes, var forsamlingshuset i Kaas det afstemningssted i Danmark, hvor allerflest stemte nej. Hele 76,4 procent af stemmerne tilhørte dengang nej-siden. I dag knap syv år senere er flere i byen fortsat skeptiske over for EU. - Jeg stemmer nej. Hvad skal vi bruge alt det militær og alt det pis til, lyder det fra pensionisten Hardy Larsen, inden han skal til stemmeurnen. EU-skepsissen går langt tilbage Generelt var nordjydernes holdning til EU svær at rokke ved i starten af dette årtusind. 56,8 procent i den daværende Nordjyllands Amtskreds stemte nej til euroen i september 2000. Det rungende nordjyske nej til afskaffelsen af retsforbeholdet blev såmænd også fejret med en helt særlig kage tilbage i 2015. I en genbrugsbutik i Kaas var jublen over afgørelsen stor, og her kunne kunderne sætte tænderne i en såkaldt nej-kage, hvis de kom forbi. Video: EU-skepsis på Læsø, Nej-kage i Kaas og krone frem for euro Valgformanden til dagens afstemning i Kaas er da heller i tvivl om byens overvejende holdning. - Jeg er helt sikker på, at dem der vil stemme nej nok skal komme i løbet af dagen. Selvom størstedelen af partierne i Folketinget er fortalere for et ja, så bliver valgprocenten nok alligevel størst på nej-siden, siger valgudvalgsformand Jens Christian Golding (S), der også er formand for Teknik- og Miljøudvalget i Jammerbugt Kommune. Men måske forandringens vinde alligevel blæser over byen denne gang. Flere af byens borgere tilkendegav i dag over for TV2 Nord, at de håber, at forsvarsforbeholdet bliver afskaffet. En af dem var 85-årige Kurt Wildc. - Jeg har slet ikke været i tvivl om, hvad jeg skulle stemme. Det bliver et klokkeklart ja, fortæller han. Det er muligt at stemme indtil klokken 20 i aften, hvor valgstederne lukker.

Opsummering:
EU-skepsissen har godt fat i Nordjylland. Det er en historie, som vi har fortalt på TV2 Nord ad flere omgange. I byen Kaas blev der med stor enighed stemt nej til afskaffelsen af retsforbeholdet i 2015. Valgudvalgsformanden i byen spår at nej'et atter kommer til at gå igen.